Raġel Ungeriż ġie mixli li stupra tfajla fuq l-irdumijiet ta’ Ħad-Dingli wara li t-tnejn li huma ltaqgħu f’party. L-akkużat li għandu 32 sena tressaq quddiem il-Maġistrat Claire Stafrace Zammit mixli mill-Ispettur Stacy Attard bl-istupru fuq tfajla Maltija. Jozsef Laszlo Kota ġie mixli wkoll li kkorrompa lit-tfajla u li kkommetta atti ndiċenti kontra l-volontà tagħha. Kien akkużat ukoll b’sewqan perikoluż, li kien taħt l-effett tal-alkoħol u d-droga u li kellu mniżżel indirizz falz fuq id-dokumenti tal-identità. L-allegat stupru seħħ bejn il-Ġimgħa u s-Sibt, bl-akkużat iwieġeb mhux ħati tal-akkużi miġjubin kontrih u talab għall-ħelsien mill-arrest permezz tal-Avukati tiegħu, liema talba kienet miċħuda. L-Ispettur Attard qalet li l-attakk ħalla lit-tfajla mwerwra u għalhekk appellat biex ir-raġel jinżamm arrestat. Min-naħa tiegħu, l-Avukat Franco Debono, li flimkien ma’ Amadeus Cachia deheru għall-akkużat, tnnew li r-raġel lanqas biss jaf lill-vittma, aħseb u ara kemm ser jersaq lejha. “Sar jafha dakinhar, lanqas biss jaf fejn tgħix,” kompla l-Avukat Debono. “Ma għandnix niddiskriminaw għax huwa barrani. Sostna li ilu jgħix Malta kważi erba’ snin.” Il-Qorti ċaħdet it-talba fuq diversi raġunijiet għall-ħelsien mill-arrest, fosthom li l-vittma għad trid tixhed. L-allegat stupru seħħ fi Triq Panoramika bl-akkużat jintbagħat il-ħabs.